Ёрдысь А.В. Родионов 22-754/2024 №-а делӧ

**АПЕЛЛЯЦИОННӦЙ ШУӦМ**

Сыктывкар 2024 вося косму тӧлысь 25 лун

Коми Республикалӧн Медвылыс ёрд, кӧні

веськӧдлысь - ёрдысьнас вӧлі О.В. Коновалова,

ёрд заседаниеса секретар Л.Б. Полутова дырйи,

кӧні участвуйтісны прокурор Е.Г. Матвеев,

мыждӧм В.С. Колупаев да сійӧс дорйысь - адвокат Л.В. Коновалов,

мыждӧм А.А. Кетов,

вуджӧдчысь Е.И. Габова

видлаліс ёрд заседание дырйи мыждӧм В.С. Колупаевлӧн, А.А. Кетовлӧн, мыждӧм А.С. Мишаринлӧн интересъясын адвокат А.В. Масленниковлӧн Коми Республикаын Сыктывкарлӧн карса ёрдлӧн 2023 во ӧшым тӧлысь 14 лунся приговор вылӧ апелляционнӧй норасьӧмъяс серти уголовнӧй делӧсӧ, мый серти

**Василий Сергеевич Колупаевӧс,** кодічужӧма 1991 вося ода-кора тӧлысь 08 лунӧ Коми ССР Сыктывкарын, лоӧ Россия Федерацияса гражданинӧн, кодӧс водзджык судитлӧма:

- 2017 вося 10.13 лунӧ Коми Республикаын Сыктывкарлӧн карса ёрд РФ УК 30 ст. 3 ю., 161 ст. 2 ю. «а» п. серти 8 тӧлысь кежлӧ вӧля мырддьӧмӧн, мыж вештӧм бӧрын сійӧс мездӧма СИЗО-1-ысь 2017 вося 11.08 лунӧ, мыж вештан учреждениеӧ эз ыстывны,

- 2019 вося 04.19 лунӧ Коми Республикаын Сыктывкарлӧн карса ёрд РФ УК 30 ст. 3 ю., 158.1 ст. серти 4 тӧлысь кежлӧ вӧля мырддьӧмӧн, мыж вештӧм бӧрын сійӧс мездӧма СИЗО-1-ысь 2019 вося 05.17 лунӧ, мыж вештан учреждениеӧ эз ыстывны,

- 2019 вося 07.01 лунӧ Коми Республикаын Сыктывкарлӧн карса ёрд РФ УК 158.1 ст. (7 мыж вӧчӧм), 30 ст. 3 ю., 158.1 ст. серти, РФ УК 69 ст. 2 ю. подув вылын 1 во 4 тӧлысь кежлӧ вӧля мырддьӧмӧн, РФ УК 69 ст. 5 ю. подув вылын 1 во 6 тӧлысь кежлӧ вӧля мырддьӧмӧн,

- 2019 вося 09.26 лунӧ Коми Республикаын Сыктывкарлӧн Эжва районса ёрд РФ УК 160 ст. 2 ю., 30 ст. 3 ю., 158.1 ст. серти, РФ УК 69 ст. 2 ю. подув вылын 2 во 3 тӧлысь кежлӧ вӧля мырддьӧмӧн, РФ УК 69 ст. 5 ю. подув вылын 3 во кежлӧ вӧля мырддьӧмӧн мыж вештан ӧтувъя режима колонияын мыж вештӧмӧн, мездӧма 2021 вося 08.17 лунӧ Коми Республикаын Княжпогост районса ёрдлӧн 2021 во 08.05 лунся шуӧм подув вылын, сыкӧд йитӧдын, мый вӧля мырддьӧмӧн вештытӧм мыж юкӧнсӧ вежӧма 2 тӧлысь 9 лун кежлӧ вӧляын дзескӧдӧм вылӧ, мыжсӧ вештӧма 2021 вося 10.15 лунӧ,

мыждӧма РФ УК 33 ст. 3 ю., 167 ст. 2 ю. серти 2 во кежлӧ вӧля мырддьӧмӧн мыж вештан стрӧг режима колонияын мыж вештӧмӧн.

В.С. Колупаев серти приговорлӧн оланпас серти вынсявтӧдз стража улӧ босьтӧмӧн мыждан мерасӧ кольӧма вежтӧг.

Вӧля мырддьӧмӧн мыждан кадколастсӧ арталӧма приговорлӧн оланпас серти вынсялан лунсянь.

Мыждӧм В.С. Колупаевӧс 2022 вося 10.19 лунсянь 2023 вося 04.17 лунӧдз, а сідзжӧ 2023 вося 08.18 лунсянь приговорлӧн оланпас серти вынсялан лунӧдз периодӧ стража улын видзан кадсӧ пыртӧма мыждан кадколастӧ стража улын видзан ӧти лунсӧ мыж вештан стрӧг режима колонияын вӧля мырддян лун пыдди арталӧмӧн.

**Антон Алексеевич Кетовӧс,** кодічужӧма 1980 вося ӧшым тӧлысь 04 лунӧ Киров обласьтлӧн Мурашинскӧй районса Безбожник посёлокын, лоӧ Россия Федерацияса гражданинӧн, кодӧс водзджык судитлӧма:

- 2015 вося 07.23 лунӧ Коми Республикаын Сыктывкарлӧн Эжва районса ёрд РФ УК 228 ст. 2 ю. серти 4 во кежлӧ вӧля мырддьӧмӧн, мездӧма 2019 вося 04.26 лунӧ мыж вештӧм бӧрын,

- 2022 вося 01.25 лунӧ Коми Республикаын Сыктывкарлӧн Эжва районса ёрд РФ УК 167 ст. 2 ю., 314.1 ст. 2 ю. серти, РФ УК 69 ст. 2 ю. подув вылын 7 тӧлысь кежлӧ вӧля мырддьӧмӧн,

- 2022 вося 05.16 лунӧ Коми Республикаын Сыктывкарлӧн карса ёрд РФ УК 30 ст. 3 ю., 158.1 ст. серти 3 тӧлысь кежлӧ вӧля мырддьӧмӧн, РФ УК 69 ст. 5 ю. подув вылын 8 тӧлысь кежлӧ вӧля мырддьӧмӧн, мездӧма 2022 вося 09.29 лунӧ мыж вештӧм бӧрын,

мыждӧма РФ УК 167 ст. 2 ю. серти 1 во 9 тӧлысь кежлӧ вӧля мырддьӧмӧн мыж вештан стрӧг режима колонияын мыж вештӧмӧн.

А.А. Кетов серти приговорлӧн оланпас серти вынсявтӧдз стража улӧ босьтӧмӧн мыждан мерасӧ кольӧма вежтӧг.

Вӧля мырддьӧмӧн мыждан кадколастсӧ арталӧма приговорлӧн оланпас серти вынсялан лунсянь.

Мыждӧм А.А. Кетовӧс 2022 вося 10.18 лунсянь 2023 вося 04.17 лунӧдз, а сідзжӧ 2023 вося 09.12 лунсянь приговорлӧн оланпас серти вынсялан лунӧдз периодӧ стража улын видзан кадсӧ пыртӧма мыждан кадколастӧ стража улын видзан ӧти лунсӧ мыж вештан стрӧг режима колонияын вӧля мырддян ӧти лун пыдди арталӧмӧн.

**Артем Сергеевич Мишаринӧс**, коді чужӧма 1986 вося рака тӧлысь 06 лунӧ Коми Республикаса Сыктывкарын, лоӧ Россия Федерацияса гражданинӧн, кодӧс водзджык абу судитлӧма,

мыждӧма РФ УК 167 ст. 2 ю. серти 1 во 6 тӧлысь кежлӧ вӧля мырддьӧмӧн ӧтувъя режима мыж вештан колонияын мыж вештӧмӧн.

А.С. Мишарин серти приговорлӧн оланпас серти вынсявтӧдз стража улӧ босьтӧмӧн мыждан мерасӧ кольӧма вежтӧг.

Вӧля мырддьӧмӧн мыждан кадколастсӧ арталӧма приговорлӧн оланпас серти вынсялан лунсянь.

Мыждӧм А.С. Мишаринӧс 2022 вося 10.18 лунсянь 2023 вося 04.17 лунӧдз, а сідзжӧ 2023 вося 08.16 лунсянь приговорлӧн оланпас серти вынсялан лунӧдз периодӧ стража улын видзан кадсӧ пыртӧма мыждан кадколастӧ стража улын видзан ӧти лунсӧ ӧтувъя режима мыж вештан колонияын вӧля мырддян ӧти лун да джын пыдди арталӧмӧн.

Потерпевшӧй О.К. Лавриклысь гражданскӧй исксӧ мыйтакӧ могмӧдӧма, шуӧма ӧтмоза перйыны В.С. Колупаевлысь, А.А. Кетовлысь да А.С. Мишаринлысь О.К. Лавриклы эмбур серти лёкторсӧ 12 900 шайт мындаын.

Индӧма, мый колӧ вӧчны вещественнӧй доказательствоясӧн.

Делӧ материалъяссӧ да апелляционнӧй норасьӧмъяс серти доводъяссӧ юӧртӧм бӧрын, процессын участвуйтысьяслысь сёрнисӧ кывзӧм бӧрын апелляционнӧй тшупӧда ёрд

**УРЧИТІС:**

В.С. Колупаевӧс мыждӧма сыысь, мый сійӧ котыртӧма йӧзлысь эмбур тӧдӧмӧн сотӧмӧн тшыкӧдӧмсӧ, мый вӧсна артмӧма тӧдчана ущерб.

А.А. Кетовӧс да А.С. Мишаринӧс мыждӧма сыысь, мый найӧ тӧдӧмӧн тшыкӧдӧмаӧсь йӧзлысь эмбурсӧ сотӧмӧн, мый вӧсна артмӧма тӧдчана ущерб.

В.С. Колупаев, А.А. Кетов да А.С. Мишарин мыжсӧ вӧчисны 2022 вося 10.16 лунӧ 10 час 23 минутсянь 2022 вося 10.17 лунӧ 06 час 59 минутӧдз кадколастӧ Коми Республикаса Сыктывкар мутасын приговорын паськыдджыка гижӧм лоӧмторъяс дырйи.

Апелляционнӧй норасьӧмын **мыждӧм А.С. Мишаринӧс дорйысь - адвокат А.В. Масленников** абу сӧглас ёрдлӧн приговорӧн, лыддьӧ сійӧс вывті чорыдӧн. А.С. Мишарин серти условнӧя мыждӧм йылысь РФ УК 73 ст. положениеясӧн вӧдитчыны позянлунсӧ подулалӧмӧн индӧ мыжсӧ кокньӧдысь ӧтувъя лоӧмторъяс, мыждӧм мортлӧн дзоньвидзалун, вӧчӧмторйын сьӧлӧмсяньыс каитчӧм вылӧ. Юӧртӧ, мый А.С. Мишаринӧс абу судитлӧмаӧсь, административнӧй кывкутӧмӧ абу кыскылӧмаӧсь, сылӧн эм пыр оланін, донъялӧны сійӧс шӧркодя, сылӧн эм боевӧй тышъясса ветеранлӧн статус. Корӧ А.С. Мишарин серти вылынджык индӧм доводъяс серти приговорсӧ вежны условнӧй мыждӧмсӧ индӧмӧн.

Апелляционнӧй норасьӧмын **мыждӧм А.А. Кетов** абу сӧглас ёрдлӧн приговорӧн, лыддьӧ сійӧс вывті чорыдӧн. Лыддьӧ, мый ёрдлы колӧ донъявны сылысь вӧчӧмторъяссӧ кыдзи соучастниклысь, а абу кыдзи мыж вӧчӧмын пособниклысь, кыдзи сійӧ чайтліс водзджык. Индӧ, мый гижӧмасӧ тӧд вылӧ босьтӧмӧн, ӧні сійӧ тырвыйӧ, а оз мыйкӧ мында, шуӧ асьсӧ мыжаӧн да каитчӧ вӧчӧмторйын, кӧсйысьӧ ёрдӧн видлалан кадколастӧ тырвыйӧ вештыны потерпевшӧйлы вӧчӧм ущербсӧ, сылысь мыжсӧ кокньӧдысь лоӧмторъяс вылӧ ыстысьӧмӧн корӧ ёрдсӧ вӧдитчыны ёрдӧн индӧм мыжсӧ кокньӧдысь РФ УК 68 ст. 3 ю. положениеясӧн.

**Содтӧдъясӧн апелляционнӧй норасьӧмын мыждӧм В.С. Колупаев** абу сӧглас ёрдлӧн приговорӧн сы вӧсна, мый делӧын, сылӧн видзӧдлас серти, эм мукӧд доказательство, кутшӧмӧс приговор индігӧн ёрд абу босьтӧма тӧд вылӧ да кутшӧмъясӧс ёрд абу колана ногӧн донъялӧма, кутшӧмъяс индӧны мыж вӧчӧмын сылысь рольсӧ, кыдзи пособниклысь, а абу котыртысьлысь, кыдзи сылы индӧма обвинениеын. Лыддьӧ асьсӧ мыжтӧмӧн, сы вӧсна мый ас вӧляысь ӧткажитчис мыж вӧчӧмысь, а сідзжӧ ӧткажитчис сотӧм бӧрын вознаграждениеысь, кутшӧмӧс вӧчисны сійӧс збыльмӧдысьяс. Чайтӧ, мый сы серти следственнӧй уджъяс нуӧдігӧн торкалӧма РФ УПК корӧмъяссӧ, индӧ, мый делӧын эмӧсь вӧчӧм торкалӧмъяс вылӧ сылӧн нимсянь норасьӧмъяс, сідзжӧ лыддьӧ коланаӧн йӧзӧдны тайӧ норасьӧмъяссӧ, медым сійӧ колана ногӧн гӧгӧрвоӧдіс найӧс. Лыддьӧ коланаӧн туявны делӧ серти став соучастникъяслысь, а сідзжӧ Вокуевлысь показаниеяссӧ, а таысь кындзи туявны кураторкӧд сылысь гижасьӧмсӧ, коді, сылӧн видзӧдлас серти, вӧлі мыж вӧчӧмсӧ котыртысьӧн. Чайтӧ коланаӧн лыддьыны мыжсӧ кокньӧдысь лоӧмторъясӧн сылысь уджсӧ, мый йитчӧма челядьлы приютъясӧ да бурвӧчан фондъясӧ сьӧм сетӧмкӧд, «Сбербанк» ПАК лӧсялана запросъяс сетӧмӧн. Индӧ сы вылӧ, мый СИЗО-1-ын нин пукалігӧн сійӧ вуджӧдӧма «А и Ф Доброе сердце» фондӧ 800 шайт.

Мыж вӧчӧмын аслас роль йылысь видзӧдлассӧ подулалӧмын индӧ сылысь А.А. Кетовкӧд да А.С. Мишаринкӧд нуӧдӧм очнӧй ставкаяс вылӧ да лыддьӧ коланаӧн туявны уголовнӧй делӧса лӧсялана материалъяссӧ, стӧчджыка кӧ: Вокуевлысь показаниеяссӧ, кутшӧмъясӧс сійӧ сетӧма ёрдын 6 т., 50 д.л., сылысь SUPER CHOІCE гижасьӧмсӧ 2 т., 234-240 д.л., сылысь медводдза показаниеяссӧ 1 т., 151-153 д.л., Кетовлысь медводдза показаниеяссӧ 1 т., 100-103 д.л., Мишаринлысь медводдза показаниеяссӧ 2 т., 146-149 д.л., сылысь Кетовкӧд очнӧй ставкасӧ 2 т., 177-180 д.л.

Корӧ ёрдсӧ содтыны делӧса материалъясӧ сылысь гӧгӧрвоӧдӧмъяссӧ сылӧн жӧ вӧчӧмторъяс серти, кор сійӧ ыстӧма кураторлы сотӧм йылысь видеозаписьсӧ абу сы могысь, медым эскӧдны заказ олӧмӧ пӧртӧмсӧ да вӧчӧмторйысь водзӧ мынтысьӧмсӧ, а сы могысь, медым видзӧдлыны, мый шуас кураторыс сотанінлысь инпассӧ да местасӧ индытӧг сыӧн видео ыстӧм серти, кыдзи вӧлі колӧ вознаграждениесӧ босьтӧм могысь. Тӧдчӧдӧ А.С. Мишаринлысь показаниеяссӧ, кутшӧмъясӧс пасйӧма на костын очнӧй ставка нуӧдігӧн, А.А. Кетовлысь ӧдзӧссӧ сотны вӧзйӧм йылысь, медым сэсся инпассӧ индытӧг ыстыны кураторлы сотӧм йылысь видеосӧ. Индӧ кураторкӧд сотӧм йылысь содтӧм видео серти аслас гижасьӧм вылӧ, кӧні сійӧ гӧгӧрвоӧдӧ, мый тайӧ суседъяслӧн ӧдзӧсыс, а тайӧ индӧ сы вылӧ, мый сійӧ оз кӧсйыны босьтны сотӧмысь вознаграждениесӧ. Эскӧдӧ, мый буретш гижасьӧм серти кураторыс и лоӧ мыжсӧ котыртысьӧн. Та йылысь ассьыс доводъяссӧ подулалӧм могысь видлӧг вылӧ вайӧдӧ наркотик средствояс закладчик Вокуевкӧд лоӧмторсӧ. Гӧгӧрвоӧдӧ, мый эз кӧсйы пӧртны олӧмӧ кураторӧн сылы сотӧм серти тшӧктӧмторъяссӧ, ыстысьӧ сы вылӧ, мый висьтавліс та йылысь Кетовлы, Мишаринлы да Кирилловлы. Такӧд йитӧдын ыстысьӧ А.А. Кетовлӧн да А.С. Мишаринлӧн медводдза показаниеяс вылӧ, лыддьӧ коланаӧн найӧс туявны. Лыддьӧ потерпевшӧйлысь эмбурсӧ сотӧм серти ассьыс вӧчӧмторъяссӧ кыдзи соучастниклысь, а оз кыдзи котыртысьлысь, сотӧм вылӧ водзвыв сёрнитчӧм водзвылын гижасьӧмӧн тӧдмасьӧмсӧ тӧд вылӧ босьтӧмӧн. Индӧ сы вылӧ, мый та бӧрын збыльмӧдысьяс асьныс юклісны мыж вӧчан рольяссӧ. Тӧдчӧдӧ ассьыс медводдза показаниеяссӧ да соучастникъяслысь показаниеяссӧ, тшӧтш и очнӧй ставкаяс нуӧдігӧн, постановочнӧй сотӧмсӧ вӧчны сёрнитчӧм йылысь, а таысь кындзи, тӧдчӧдӧ сыӧн сетӧм показаниеяссӧ, кӧні сійӧ Кетовкӧд телефон пыр сёрнитігӧн корӧ не сотны ӧдзӧссӧ. Стӧчмӧдӧ, мый мыж вӧчӧмын мукӧд соучастниккӧд сёрнитчисны вӧчны постановочнӧй сотӧм да вӧдитчыны бензин пыдди ваӧн, но тайӧс вӧчны тшӧтш эз кӧсйысь, кор звӧнитліс А.А. Кетовлы да корис нинӧм не вӧчны. Индӧмторъяссӧ эскӧдӧм могысь ыстысьӧ сылӧн А.А. Кетовкӧд да сылӧн А. С. Мишаринкӧд нуӧдӧм очнӧй ставкаяс вылӧ. Чайтӧ, мый сетіс мыж вӧчӧмын соучастникъяслы мыж вӧчӧм вылӧ колана юӧр, но ачыс водзӧ ас вӧляысь ӧткажитчис мыж вӧчӧмысь да зілис ӧлӧдны сотӧмсӧ. Лыддьӧ, мый А.А. Кетов да А.С. Мишарин сотісны сытӧг, мӧд ногӧн кӧ, ас кежысь сёрнитчисны вӧчны мыжсӧ 3 грамм наркотик средствоӧн вознаграждениеысь, мыйӧн мукӧд йӧз налы кӧсйисны мынтысьны, кыдзи наркотик средствоясӧн вӧдитчысьяскӧд. Гӧгӧрвоӧдӧ, мый мыж вӧчӧм бӧрын сійӧ тӧдмаліс та йылысь А.А. Кетовсянь, кодлы сійӧ звӧнитліс, а сійӧ оз вӧлі кӧсйы, медым найӧ босьтісны вознаграждениесӧ, да ыстіс кураторлы (заказчиклы) видео, мый оз лӧсяв вознаграждениесӧ босьтӧм вылӧ корӧмъяслы. Лыддьӧ, мый делӧын мыж вӧчӧм серти кураторкӧд (мыж вӧчӧмсӧ котыртыськӧд) сылӧн нимсянь гижасьӧмыс да суседъяслысь ӧдзӧссӧ видеоын ыстӧмыс эскӧдӧ сотӧмлысь постановочносьтсӧ да оз лӧсяв ёрдлӧн кывкӧртӧдъяслы. Ассьыс видзӧдлассӧ подулалӧм могысь, мый сійӧ оз ло мыж вӧчӧмсӧ котыртысьӧн, ыстысьӧ ӧтлаын пукалысь серти обвинительнӧй заключениеысь юкӧнъяс вылӧ, кодлысь делӧсӧ туялігӧн сылӧн (В.С. Колупаевлӧн) делӧ серти кураторлысь вӧчӧмторъяссӧ следствие шуӧма, кыдзи котыртысьлӧн удж. Гӧгӧрвоӧдӧ, мый буретш индӧм кураторыс котыртіс тайӧ мыж вӧчӧмсӧ, кутшӧмӧс вӧчӧмысь сійӧ бӧръявылас эновтчис. Вылынджык гижӧмакӧд йитӧдын корӧ лыддьыны сылӧн вӧчӧмторъясын юӧр сетӧмӧн отсасьӧмсӧ, а сэсся ас вӧляысь мыж вӧчӧмысь эновтчӧмсӧ да мездыны уголовнӧй кывкутӧмысь реабилитируйтан подувъяс серти. Сідзжӧ лыддьӧ, мый сійӧс колӧ мездыны потерпевшӧй О.К. Лавриклы гражданскӧй иск мынтӧмысь.

Мыждӧм А.А. Кетовлӧн адвокатлӧн участвуйтӧмысь процессуальнӧй рӧскод перйӧм йылысь ёрдлӧн шуӧм вылӧ апелляционнӧй норасьӧм вылӧ мыждӧм В.С. Колупаев сетӧма паныд кывъяс, кӧні сійӧ абу сӧглас сыӧн, мый А.А. Кетов норасьӧмын индӧма сылысь (В.С. Колупаевлысь) вӧчӧм мыжын рольсӧ, кыдзи котыртысьлысь.

Делӧлысь материалъяс видлалӧм, апелляционнӧй норасьӧмъяслысь доводъяссӧ, на вылӧ паныд кывъяссӧ видлалӧм да процессын участвуйтысьясӧс кывзӧм бӧрын апелляционнӧй тшупӧда ёрд воӧ татшӧм кывкӧртӧдӧ.

Делӧлысь лоӧмторъяссӧ быд боксянь, тырвыйӧ да объективнӧя видлалӧм, доказательствояссӧ прӧверитӧм, найӧс ӧта-мӧдыскӧд орччӧдӧм, чукӧртӧм доказательствояссӧ ставсӧ ӧтлаын донъялӧм бӧрын ёрд воис подулалӧм кывкӧртӧдӧ, мый найӧ тырмӧны делӧсӧ решитӧм вылӧ, веськыда шуис В.С. Колупаевӧс, А.А. Кетовӧс да А.С. Мишаринӧс мыжаӧн налы инкриминируйтӧм мыжын, тайӧ кывкӧртӧдсӧ гижис приговорын, а примитӧм помшуӧмсӧ подулаліс.

Сэк, кор ёрд подулаліс индӧм мыж вӧчӧмын В.С. Колупаевлӧн, А.А. Кетовлӧн, А.С. Мишаринлӧн мыжлун йылысь ассьыс кывкӧртӧдсӧ, сійӧ приговор индігӧн подулалӧмӧн босьтіс тӧд вылӧ мыждӧм А.С. Мишаринлысь да А.А. Кетовлысь показаниеяссӧ, кутшӧмъясӧс найӧ сетісны предварительнӧй следствие дырйи сійӧ юкӧнын, кӧні абу уголовнӧй делӧ серти доказательствояслы паныд мунӧмыс, кӧні найӧ индісны мыж вӧчӧмын асланыс роль йылысь, сідзи и В.С. Колупаевлӧн роль йылысь, сы лыдын, мый сотӧмын водзмӧстчысьӧн вӧлі В.С. Колупаев, коді котыртіс сотӧмсӧ, медым наркотик вузалан ӧтуввез-вузасянінысь босьтны вознаграждение.

Сідз, мыждӧм А.С. Мишаринлӧнпоказаниеяс серти, кутшӧмъясӧс 2022 вося 10.18 лунӧ предварительнӧй следствие дырйи сійӧ сетіс мыжаӧн чайтӧм пыдди, артмӧ,мый 2022 вося 10.16 лун да 2022 вося 10.17 лун костын войнас А.А. Кетовкӧд, М.И. Кирилловкӧд да В.С. Колупаевкӧд юис спирта юанторъяс Кетовлӧн патераын. Наркотикъяс вузалан ӧтуввез-вузасянін вӧзйис Колупаевлы повзьӧдны ӧти мортӧс, коді ылӧдлӧма вузасянінсӧ. Колӧ вӧлі ӧзтыны сылӧн патералысь пыран ӧдзӧссӧ. Колупаев шуис, мый вӧчӧм уджсьыс сійӧ мынтас Мишаринлы 3 000 шайт, мый вылӧ бӧръяыс кӧсйысис да аддзис та вылӧ вежсян паськӧм. Ӧзтыны колӧ вӧлі татшӧм инпас серти: Морозов ул., 45 к., 69 патера. Сэсся аддзисны такси да муніганыс пыралісны заправитчанінӧ, кӧні водзджык лӧсьӧдӧм 1,5 литра йӧрыша сулеяӧ кисьтісны бензин, 1 литра гӧгӧр. Мӧд литрсӧ кисьтісны такси автомашина бакӧ. Кетов мынтысис бензинысь. Таксиӧн воисны Морозов улича кузя 51 №-а керка дорӧ. Кор кутісны мунны ӧтуволанінӧ татшӧм инпас серти: Национальнӧй ул., 23 к., Мишарин пасьталіс дасьтӧм гачсӧ да муніс Морозов улича кузя 45 №-а керка дорӧ. 5 №-а подъезд дорӧ матыстчӧм бӧрын сійӧ звӧнитіс 75 №-а патералӧн домофонӧ сы вӧсна, мый сӧмын сэні вӧлі биа, но кор сылы восьтісны подъезд ӧдзӧссӧ, сійӧ жӧ кадӧ подъездысь петіс ань да Мишарин кежис паныд сулалысь керка дорӧ, медым сы вылӧ немтор эз чайтны. Мишарин выль пӧв звӧнитіс 75 №-а патераӧ, но ӧдзӧссӧ сылы восьтыны ӧткажитчисны. Мишарин Кирилловлӧн телефонсянь звӧнитіс Кетовлы да шуис, мый оз вермы веськавны подъездӧ. Мишарин босьтіс Кирилловлысь телефонсӧ сы могысь, медым снимайтны видео вылӧ сотӧмсӧ, ӧд сытӧг сылы эськӧ эз сетны вознаграждениесӧ. Кетов отсаліс пырны подъездӧ да Мишарин сетіс сылы телефонсӧ, медым сійӧ снимайтіс. Сэсся Мишарин резіс ӧдзӧссӧ бензинӧн да зажигалка отсӧгӧн ӧзтіс сійӧс. Кор ӧдзӧсыс ӧзйис, Мишарин да Кетов котӧрӧн петісны подъездысь. Гӧгӧрвоис, мый патераыс вермис сотчыны дзоньнас. Мишарин да Кетов воисны таксиӧдз, кӧні найӧс виччысис Кириллов, да мунісны Кетов керкаӧдз. Мишарин шыбитіс бензин улысь сулеясӧ гаражъяс дорын. Гортаныс найӧс виччысис Колупаев. Мишарин олыштіс неуна да муніс гортас. Мыйтакӧ кад кольӧм мысти сылы звӧнитіс Кириллов да тшӧктіс сылы матыстчыны Кетов дорӧ, медым сылы мынтысисны вӧчӧм уджысь. Кор Мишарин локтіс Кетов дорӧ, Кириллов вӧлі сэні нин да шуис, мый регыд воас Колупаев да мынтысяс. Но Колупаев эз лок да звӧнокъяс вылӧ эз вочавидз.

2022 вося 10.18 лунӧ мыждана пыдди допрос нуӧдігӧн А.С. Мишарин Сыктывкар, Морозов улича кузя 45 №-а керкаын 69 №-а патераӧ пыран ӧдзӧссӧ А.А. Кетовкӧд ӧтлаын сотӧмын сідзжӧ лыддьӧ асьсӧ мыжаӧн.

А.С. Мишаринлӧн показаниеясысь, кутшӧмъясӧс 2023 вося 01.30 лунӧ сійӧ сетӧма мыждана пыдди, артмӧ, мый кор Мишарин, А.А. Кетов да В.С. Колупаев сёрнитчисны ӧдзӧс сотӧм йылысь, накӧд орччӧн вӧлі М.И. Кириллов, коді вӧлі зэв код да эз кывзы налысь ӧтувъя сёрнисӧ. Кириллов эз кӧсйи пырӧдчыны ӧзтӧмӧ да муніс накӧд ёрт пыдди, эз юась кытчӧ да мыйла. Кор Мишарин корис Кирилловлысь телефонсӧ, эз гӧгӧрвоӧд сылы, мый вылӧ сылы колӧ телефоныс. Ӧзтігӧн рольяссӧ юклісны татшӧм ногӧн. Колупаевлы воис ӧтуввез-вузасянінсянь сотӧм вылӧ заказ, да сійӧ вӧзйис Мишаринлы Кетовкӧд сійӧс вӧчны. Найӧ кӧсйысисны. Кетов шуис, мый аслас сьӧм вылӧ ньӧбас бензинсӧ, а Мишарин кутас ӧзтыны ӧдзӧссӧ, а Кетов снимайтас видеосӧ. Колупаев кӧсйысис сетны Мишаринлы ӧзтӧмысь 3 000 шайт, но сідзи тайӧс эз и вӧч.

2023 вося 02.05 лунӧ В.С. Колупаевкӧд очнӧй ставка дырйи А.С. Мишарин сулаліс сы вылын, мый ӧзтынысӧ вӧзйис В.С. Колупаев.

2023 вося 02.28 лунӧ, 2023 вося 05.25 лунӧ мыждана пыдди допрос нуӧдігӧн А.С. Мишарин сідзжӧ шуис асьсӧ мыжаӧн сыын, мый А.А. Кетовкӧд да В.С. Колупаевкӧд водзвыв сёрнитчӧм серти котырӧн тӧдӧмӧн тшыкӧдіс йӧзлысь эмбурсӧ, сулалӧ водзджык сетӧм показаниеяс вылын.

Предварительнӧй следствие дырйи 2022 вося 10.18 лунӧ мыжаӧн чайтӧм пыдди допрос нуӧдігӧн А.А. Кетов эз соссьы сыысь, мый сы бӧрын, кыдзи В.С. Колупаевлы воис наркотикъяс вузалан ӧтуввез-вузасянінсянь ӧти мортлысь, коді ылӧдліс тайӧ вузасянінсӧ, ӧдзӧссӧ ӧзтӧм йылысь вӧзйӧмыс, Колупаев босьтчис сёрнитчыны, сы лыдын и А.С. Мишаринкӧд, куим грамм наркотикысь ӧзтӧм йылысь. Сы бӧрын Мишарин дасьтіс кӧлуй. Сійӧ (Кетов) заправитчанінысь ньӧбис 2 литра бензин. Места вылӧ воӧм бӧрын Мишарин вежсис да босьтіс Кирилловлысь телефонсӧ ӧзтӧмсӧ снимайтӧм могысь, медым сыысь мынтысисны. Сэсся Мишарин юӧртіс, мый сійӧ оз вермы веськавны подъездӧ да сійӧ (Кетов) сылы отсаліс, звӧнитіс домофонӧ да корис восьтыны ӧдзӧссӧ, ыстысис, мый вунӧдіс ключсӧ. Подъездын Мишарин сетіс Кетовлы телефонсӧ да корис снимайтны видео, та бӧрын Мишарин кисьталіс ӧдзӧссӧ бензинӧн да ӧзтіс, а сійӧ ставсӧ снимайтіс видео вылӧ. Сійӧ гӧгӧрвоис, мый вермас сотчыны патераыс. Ӧзтӧм бӧрын найӧ корисны таксист Сулеймановӧс, коді нуӧдіс Кетовлӧн керкаӧдз. Мунігӧн Кириллов ыстіс ӧзтӧм йылысь видеосӧ Колупаевлы, коді виччысис, а сэсся муніс.

А.А. Кетов 2022 вося 10.18 лунӧ да 2023 вося 02.26 лунӧ мыждана пыдди допрос нуӧдігӧн сідзжӧ эз соссьы сыысь, мый снимайтіс камера вылӧ, кыдзи А.С. Мишарин ӧзтіс ӧдзӧссӧ.

Татшӧм жӧ лоӧмторъяс А.А. Кетов юӧртліс и асьсӧ мыжаӧн шуигӧн.

Ачыс В.С. Колупаев предварительнӧй следствие дырйи 2022 вося 10.20 лунӧ мыжаӧн чайтӧм да мыждана пыдди допрос нуӧдігӧн эз соссьы сыысь, мый сылы воис «телеграм» мессенджерын наркотикъяс паськӧдан группаын юӧр сы йылысь, мый колӧ повзьӧдны ӧти мортӧс, коді ылӧдліс наркотикъяс вузалан ӧтуввез-вузасянінсӧ, а стӧчджыка кӧ, киськавны сылӧн патералысь пыран ӧдзӧссӧ бензинӧн да сотны сійӧс татшӧм инпас серти: Сыктывкар, Морозов ул., 45 к., 69 патера. Удж вӧчӧмысь кӧсйысисны сетны куим грамм наркотик средство. Колупаевкӧд став орчча йӧзыс вӧліны сӧгласӧсь тайӧ вӧзйӧмӧн да юклісны рольяссӧ. Мишаринлы колӧ вӧлі ӧтнаслы сотны ӧдзӧссӧ да снимайтны видео, но сэсся шуисны, мый Кетов кутас снимайтны Мишаринлысь вӧчӧмторъяссӧ видео вылӧ. Сылы (Колупаевлы) ковмас ыстыны видеосӧ ӧтуввез-вузасянінӧ. Сійӧ юӧртіс кураторлы, мый вӧчас заданиесӧ да ыстас видеозаписьсӧ. Индӧм йӧзлӧн задание збыльмӧдны мунӧм бӧрын кутшӧмкӧ кад кольӧм мысти сылы телефон вылӧ воис видео, кӧні Мишарин ӧзтіс ӧдзӧссӧ, сійӧ сэсся ыстіс видеосӧ наркотикъяс ньӧбан вузасянінӧ, коді ыстіс тайник-закладкаа да координатаяса инпассӧ Вӧрзавод местаысь.

«Super Choіce» да «В.С. Колупаев» абонентъяс костын гижасьӧмсӧ видзӧдан 2023 во 02.25 лунся сёрнигижӧд серти урчитӧма, мый 2022 вося 10.16 лунӧ 12.00 часын «Super Choіce» юӧртӧ, мый «Колупаевлы» лоӧ удж, коді шуис, мый дась сійӧс вӧчны. 2022 вося 10.16 лунӧ «Колупаев» корӧ «Super Choіce»-лысь авансӧн сетны 1 грамм, кӧсйысьӧ, мый водзӧ вылӧ сыысь уджалас. 2022 вося 10.16 лунӧ 22.29 часын «Super Choіce» юасьӧ, вермас-ӧ «Колупаев» сотны ӧдзӧссӧ. «Колупаев» вочавидзӧ, мый ставыс йитчӧма, уна-ӧ мынтасны сьӧмсӧ. «Super Choіce» гӧгӧрвоӧдӧ, мый колӧ капюшонын, маскаын да ковтӧм кӧлуйын кисьтны ӧдзӧс вылӧ бензин, мый вылӧ «Колупаев» 2022 вося 10.16 лунӧ 23.04 часын сетӧ сӧгласлун. «Super Choіce» дзик пыр ыстӧ паспорт копиясӧ Сыктывкар, Морозов ул., 45 к., 69 патера инпас серти пасйысьӧмсӧ индӧмӧн. 2022 вося 10.16 лунӧ 23.39 часын «Колупаев» юасьӧ сы йылысь, кор колӧ мунны да мыйӧн мынтысясны. «Super Choіce» юӧртӧ, мый позьӧ мунны ӧні да мынтысясны куим граммӧн. 2022 вося 10.17 лунӧ 00.07 часын «Колупаев» шуӧ, мый полӧ вӧчны ӧзтӧмсӧ олан керкаын да мый вермасны кыскыны кывкутӧмӧ 167 ст. серти. 2022 вося 10.17 лунӧ 00.17 часын «Super Choіce» юӧртӧ, мый «Колупаев» вермас тайӧс не вӧчны, мый вылӧ «Колупаев» вочавидзӧ, мый ставсӧ вӧчас куим граммысь да корӧ ыстыны сотӧмлысь пример. Вочакывйын «Super Choіce» ыстӧ 1 минута 38 секунда кузьта видеозапись, кӧні индӧма керка, керкалысь номерсӧ да улича нимсӧ, подъездлысь да патера ӧдзӧслысь состояниесӧ, мый вылӧ кисьтӧны кизьӧртор да ӧзтӧны, мый бӧрын сійӧ заводитӧ сотчыны. Водзӧ «Super Choіce» юӧртӧ, мый колӧ босьтны аскӧд сулея да ӧзтыны мӧд кӧлуйын, маскаын да чуня кепысьын, тӧдчӧдӧ, мый наркокурьерыс оз кут элясьны полицияӧ ӧдзӧссӧ сотӧм вылӧ. 2022 вося 10.17 лунӧ 00.32 часын «Колупаев» юасьӧ, позьӧ-ӧ босьтны мынтӧмсӧ сьӧмӧн, мый вылӧ «Super Choіce» вочавидзӧ, мый мынтысясны сӧмын граммъясӧн, кутшӧмъясӧс «Колупаев», кӧсъяс кӧ, вермас вузавны. «Колупаев» эз сувт талы паныд. 2022 вося 10.17 лунӧ 01.48 часын «Super Choіce» юасьӧ сы йылысь, виччысьны-ӧ сылы уджлысь бӧртассӧ, мый вылӧ «Колупаев» вочавидзӧ, мый ыстіс бензинла да час да джын мысти ыстас видео. 2022 вося 10.17 лунӧ 03.16 часын «Колупаев» стӧчмӧдӧ инпассӧ, мый вылӧ «Super Choіce» бара ыстӧ паспорт копиясӧ Морозов ул., 45 керка, 69 патера инпас серти пасйысьӧмӧн. 2022 вося 10.17 лунӧ 05.22 часын «Колупаев» ыстӧ 28 секунда кузьта видеозапись, кӧні петкӧдлӧма, кыдзи ӧзтӧны 69 номера ӧдзӧс, мый вылӧ «Super Choіce» вочавидзӧ, мый уджсӧ вӧчӧма бура. «Колупаев» юасьӧ мынтысьӧм йылысь, мый вылӧ «Super Choіce» 2022 вося 10.17 лунӧ 06.08 часын ыстӧ «Колупаевлы» Сыктывкарса Вӧрзавод районын куим граммлӧн меститчанін йылысь юӧр географическӧй координатъяссӧ индӧмӧн да фотография серпасъяссӧ содтӧмӧн. 2022 вося 10.17 лунӧ 07.28 часын «Колупаев» ыстӧ фотосерпас, кӧні киас кутӧ сьӧд рӧма изолентаӧ гартӧм тубрас, мый вылӧ «Super Choіce» вочавидзӧ бура. 2022 вося 10.17 лунӧ 09.39 часын «Колупаев» юасьӧ, эм-ӧ мӧд удж.

**Мыждӧм В.С. Колупаевлысь кывъяссӧ сы йылысь, мый сылӧн вӧчӧмторъясын сылы инкриминируйтӧм мыж вӧчӧмыс абу, сы вӧсна мый сійӧ чайтӧ, мый ас кӧсйӧм серти ӧткажитчис сійӧс збыльмӧдны, кыдзи стӧча индӧма ёрдӧн приговорын, оз эскӧд В.С. Колупаевлӧн ӧтуввез-вузасянінса кураторкӧд гижасьӧмыс, кӧні тыдалӧ, мый В.С. Колупаев, куратор водзын кӧсйысьӧмъястӧг, гижасьӧм заводитчӧмын да помын корӧ могмӧдны сійӧс «уджӧн», а сідзжӧ мыждӧм А.А. Кетовлӧн да А.С. Мишаринлӧн веськыда вӧчӧмторъясыс, кодъяс збыльмӧдісны патера ӧдзӧс ӧзтӧм йылысь ӧтувъя мӧвпсӧ, медым босьтны вознаграждение, мыйӧн вӧдитчан инӧдыс вӧлі В.С. Колупаевлӧн.**

**Ёрдл**ӧн индӧм кывкӧртӧдъясыс лӧсялӧны предварительнӧй следствие дырйи 2022 во 10.20 лунӧ мыжаӧн чайтӧм да мыждана пыдди допрос нуӧдігӧн мыждӧм В.С. Колупаевлӧн показаниеяслы, предварительнӧй следствие дырйи 2022 вося 10.18 лунӧ да 2023 вося 02.26 лунӧ мыжаӧн чайтӧм да мыждана пыдди допрос нуӧдігӧн мыждӧм А.А. Кетовлӧн показаниеяслы, предварительнӧй следствие дырйи 2022 во 10.18 лунӧ, 2023 вося 01.30 лунӧ, 2023 вося 02.05 лунӧ, 2023 вося 02.28 лунӧ, 2023 вося 05.25 лунӧ мыжаӧн чайтӧм да мыждана пыдди допрос нуӧдігӧн мыждӧм А.С. Мишаринлӧн показаниеяслы, кутшӧмъяс эскӧдӧны, мый А.А. Кетов, А.С. Мишарин да В.С. Колупаев бӧръялӧн вӧзйӧм серти ӧтлаын сёрнитчисны ӧзтыны Коми Республика, Сыктывкар, Морозов ул., 45 к., 69 патера инпас серти патералысь ӧдзӧссӧ, медым босьтны наркотикъяс вузалан ӧтуввез-вузасянінсянь вознаграждение, мый бӧрын ас костаныс юклісны рольяссӧ да збыльмӧдісны мӧвпыштӧмторсӧ.

В.С. Колупаевлысь, А.А. Кетовлысь да А.С. Мишаринлысь тайӧ показаниеяссӧ вӧлі босьтӧма уголовно-процессуальнӧй оланпаслӧн нормаясӧ кутчысьӧмӧн, дорйысьяс дырйи да быдӧнӧс на пиысь сы серти ӧлӧдӧм бӧрын, мый налӧн показаниеясӧн вермасны вӧдитчыны тайӧ уголовнӧй делӧ серти доказательствояс пыдди, сы лыдын водзӧ наысь ӧткажитчигӧн.

Таысь кындзи, ёрд подулалӧмӧн вайӧдіс приговорын мукӧд позяна доказательство, стӧчджыка кӧ: потерпевшӧй О.К. Лавриклӧн, свидетельяс А.В. Вокуевлӧн, В.А. Макаровалӧн, М.А. Макаровлӧн, С.П. Мельниковлӧн, Э.К. Мельниковалӧн, М.И. Кирилловлӧн, Д.В. Каракчиевлӧн, И.С. Попугаевлӧн, С.П.о Сулеймановлӧн делӧ серти налы тӧдса лоӧмторъяс йылысь показаниеяс; лоӧмтор артманінсӧ видлалан сёрнигижӧдъяс – Сыктывкар, Морозов ул., 45 к., 69 патера инпас серти патера, Коми Республикаса Сыктывкарлӧн Морозов улича кузя 63/2 №-а керкалы воча сулалысь гараж дорысь мутас, мыйяс серти, сы лыдын пасйӧма термическӧй тӧдчанторъяслӧн колясъяслысь да прихожӧй стенын да патера ӧдзӧс вылын тшыкӧминъяслысь эмлунсӧ, а гаражсянь 23 метра ылнаын аддзӧма да босьтӧма полимернӧй сулея; Колупаевлысь «Huaweі» маркаа телефон босьтӧм серти сёрнигижӧд; автозаправочнӧй станцияысь видеозапись видлалан 2023 во 02.22 лунся сёрнигижӧд, кутшӧмӧс сетӧма «Компания 2000». Видеозапись вылын пасйӧма фактсӧ, кыдзи автозаправочнӧй станцияӧ локтӧма легкӧвӧй автомашина, кӧні вӧліны нёль мужичӧй, на лыдын А.А. Кетов да М.И. Кириллов. 2022 вося 10.17 лунӧ 03 час 56 минутын А.А. Кетов М.И. Кириллов дырйи мынтысис кык литра бензин ньӧбӧмысь; предметъяс видлалан 2023 во 02.25 лунся сёрнигижӧд, фотография серпасъясӧн, мый серти пасйӧма Сыктывкарлӧн Морозов улича кузя 45 №-а керкаын 69 №-а патералысь ӧдзӧс ӧзтӧм серти видеозаписьлӧн сюрӧссӧ, сы лыдын кыдзи пемыд курткаа да капюшона морт кутӧ киас пемыд рӧма сулея, кытысь койыштӧ ӧдзӧс вылӧ, ӧдзӧсдорса джодж да пос тшупӧдъяс вылӧ кизьӧртор. Мый бӧрын ӧзтӧ кизьӧрторсӧ, мый ыпнитӧ; лоӧмтор артманінсӧ видлалан сёрнигижӧдъяс, фотография серпасъясӧн, мыйяс серти пасйӧма Сыктывкарлӧн Морозов улича кузя 45 №-а керкаын 5 №-а подъездса ӧдзӧс вылын домофонлысь эмлунсӧ, тайӧ керка дорын обстановкасӧ, «Компании 2000» автозаправка мутасын обстановкасӧ; А.А. Кетовлӧн патераын обысклӧн сёрнигижӧд, кӧні аддзӧма да босьтӧма «Redmі» маркаа телефон; документъяс видлалан сёрнигижӧдъяс, фотография серпасъясӧн, мыйяс серти пасйӧма, мый А.А. Кетовлӧн «Redmі» телефонын эм юӧр сы йылысь, мый 2022 вося 10.17 лунӧ 07 час 04 минутын звӧнитлӧма А.С. Мишаринлӧн абонентскӧй номер вылӧ, 2022 вося 10.17 лунӧ 01 час 09 минутын да 04 час 39 минутын А.А. Кетов да А.С. Мишарин костын, 2022 вося 10.17 лунӧ 00 час 48 минутын, 03 час 51 минутын, 04 час 03 минутын, 04 час 44 минутын, 05 час 21 минутын, 06 час 14 минутын, 06 час 17 минутын А.А. Кетов да В.С. Колупаев костын телефон пыр йитчӧмъяссӧ; уголовнӧй делӧ панӧм йылысь 2022 во 10.13 лунся шуӧм копия, мый серти А.В. Вокуев серти панӧма наркотик средство – N-метилэфидронлӧн производнӧй, 380,26 гр. абу этшаджык ӧтувъя сьӧктаӧн – инавны кӧсъян факт серти РФ УК 30 ст. 3 ю., 228.1 ст. 5 ю. урчитӧм мыж вӧчан признакъяс серти уголовнӧй делӧ; Коми Республикаын ПДМ адреснӧй справка, мый серти А.П. Вокуев пасйысьӧма татшӧм инпас серти: Сыктывкар, Морозов ул., 45 к., 69 патера; «Brіckleberry» мыж вӧчысь котыр серти, коді збыльмӧдӧ ассьыс уджсӧ Россия Федерация мутасын, оперативно-розыскнӧй мероприятиеяслӧн бӧртасъяс йылысь аналитическӧй справка; экспертлӧн 2022 во 11.02 лунся 3241 №-а, 2023 во 02.02 лунся 30 №-а, 2023 во 01.30 лунся 031-23 №-а, 2023 во 05.11 лунся 50/23 №-а заключениеяс.

Став доказательствосӧ ёрд прӧверитӧма РФ УПК 87 ст. корӧмъясӧ кутчысьӧмӧн, а приговорлӧн описательно-мотивировочнӧй юкӧнын налы сетӧма УПК РФ 17 ст. да 88 ст. серти колана донъялӧм.

Став доказательствосӧ босьтӧма уголовно-процессуальнӧй оланпасӧ кутчысьӧмӧн да прӧверитӧма ёрдӧн, доказательствояссӧ, кутшӧмъясӧс ёрд босьтӧма тӧд вылӧ приговор индігӧн, киритан помкаясыс абуӧсь.

Ёрд индӧма приговорын мотивъяссӧ, кутшӧмъяс серти ӧти доказательствояссӧ вӧлі босьтӧма тӧд вылӧ приговор индігӧн, а мукӧдсӧ, сы лыдын мыждӧм В.С. Колупаевлысь показаниеяссӧ сы йылысь, мый сійӧ эз вӧч сылы инкриминируйтӧм мыжсӧ, сійӧ тӧд вылӧ эз босьт, апелляционнӧй тшупӧда ёрдлӧн абуӧсь подувъясыс, медым накӧд не сӧгласитчыны.

Мыждӧмаясӧс уголовнӧй кывкутӧмӧ кыскыны, делӧса материалъясысь доказательствояссӧ тӧдӧмӧн дзугны кӧсйӧмсӧ некодлысь абу индӧма.

Мыждӧмаяслӧн мыж серти венны позьтӧм гӧгӧрвотӧмлунъясыс, кутшӧмъясӧс колӧ гӧгӧрвоӧдны налы бур вылӧ, обжалуйтана приговорын чайтана кывкӧртӧдъясыс абуӧсь.

Ёрд видлалӧмсӧ нуӧдӧма РФ УПК корӧмъяс серти, РФ УПК 252 ст. урчитӧм пределъясын. Приговорсӧ индӧма оланпаслӧн корӧмъяс серти. Кыдзи артмӧ ёрд заседаниеяслӧн сёрнигижӧдъясысь, ёрд туялӧма ставладорсянь сетӧм став доказательствосӧ да быд боксянь видлалӧма сетӧм ходатайствояссӧ уголовно-процессуальнӧй оланпаслӧн корӧмъяс серти, примитӧма делӧ серти збыльсӧ тӧдмалӧм вылӧ став колана мерасӧ.

**Мыждӧм В.С. Колупаевлысь став доводсӧ сы йылысь, мый обжалуйтан приговорыс оз лӧсяв оланпаслы, веськӧдӧма делӧ серти доказательствояссӧ мӧд ног донъялӧм вылӧ. Тайӧ доводъяссӧ прӧверитӧма медводдза тшупӧда ёрдӧн, найӧс колана ногӧн донъялӧма приговорын да подулалӧмӧн абу босьтӧма тӧд вылӧ сы вӧсна, мый налӧн абу сюрӧсыс, найӧ мунӧны паныд делӧса материалъяслы, збыльвывса лоӧмторъяслы.**

**Мыждӧм В.С. Колупаевлысь доводъяссӧ сы йылысь, мый В.С. Колупаев эз вӧч сылы инкриминируйтӧм мыжсӧ, апелляционнӧй тшупӧда ёрд лыддьӧ подулавтӧмӧн, сы вӧсна мый найӧс абу эскӧдӧма приговорын индӧм став доказательствоӧн, кутшӧмъясӧс ёрд донъялӧма колана ногӧн.**

**Урчитӧм збыльвывса лоӧмторъяс вылӧ подуласьӧмӧн** В.С. Колупаевлысь, кыдзи мыж вӧчӧмсӧ котыртысьлысь, рольсӧ урчитӧма стӧча, сійӧ урчитӧма мыж вӧчӧм вылӧ ырыштчӧм объектсӧ, корӧма вознаграждениеысь вӧчны тайӧ мыжсӧ збыльмӧдысьясӧс – А.А. Кетовӧс да А.С. Мишаринӧс, планируйтӧма мыж вӧчӧмсӧ, урчитӧма мыж вӧчӧм вылӧ ырыштчӧм объектсӧ да кадсӧ да сылы вӧлі колӧ мынтысьны збыльмӧдысьяслы.

Ёрд заседание дырйи туялӧм став доказательствосӧ анализируйтӧмыс да оланпас серти донъялӧмыс сетісны позянлун медводдза тшупӧда ёрдлы стӧча урчитны мыж вӧчӧмлысь збыльвывса лоӧмторъяссӧ да воны В.С. Колупаевлысь вӧчӧмторъяссӧ РФ УК 33 ст. 3 ю., 167 ст. 2 ю. серти, а А.А. Кетовлысь да А.С. Мишаринлысь вӧчӧмторъяссӧ РФ УК 167 ст. 2 ю. серти квалифицируйтӧм йылысь подулалӧм кывкӧртӧдӧ.

Быд мыждӧмалысь вӧчӧмторъяссӧ юридическӧя донъялӧм йылысь ёрдлысь кывкӧртӧдъяссӧ колана ногӧн мотивируйтӧма приговорын. Мыждӧмаяслысь вӧчӧмторъяссӧ инӧд боксянь мӧд ногӧн донъялӧм вылӧ, кыдзи и В.С. Колупаевӧс мыжтӧмӧн лыддьӧм вылӧ, подувъяссӧ апелляционнӧй тшупӧда ёрд абу урчитӧма. Квалифицируйтан признакъяссӧ ёрдӧн мотивируйтӧма да найӧ подулавсьӧны ёрдӧн видлалігӧн туялӧм доказательствояс вылӧ.

В.С. Колупаевлы, А.А. Кетовлы да А.С. Мишаринлы мыждӧмсӧ индігӧн ёрд мыджсис РФ УК 43, 6, 60 ст.ст. корӧмъяс вылӧ, босьтіс тӧд вылӧ наӧн вӧчӧм мыжлысь йӧзкотырлы ӧпасносьт серти характерсӧ да сылысь степеньсӧ, быд мыждӧма йылысь мыччӧдъяссӧ.

Мыждӧмаяс йылысь тӧдмӧгъяссӧ тырвыйӧ туялӧма, босьтӧма тӧд вылӧ найӧс характеризуйтысь став мыччӧдсӧ.

Мыждӧмсӧ кокньӧдысь лоӧмторъясӧн В.С. Колупаевлысь шуӧма: мый сылӧн эм ичӧт арлыда кага, мый сійӧ зіля отсасис восьтыны да туявны мыжсӧ, мый мыйкӧ мында ас кӧсйӧм серти бергӧдіс эмбур серти ущербсӧ, мый артмис мыж вӧчигӧн, мукӧд вӧчӧмтор, мый отсӧгӧн вештіс потерпевшӧйлы вӧчӧм лёкторсӧ, мый петкӧдчис прӧща корӧмӧн, мый сійӧ дӧзьӧритӧ аслас бать-мам бӧрся да сійӧ, мый сылӧн эмӧсь хроническӧй висьӧмъяс; А.А. Кетовлысь: мый сійӧ шуис асьсӧ мыжаӧн, мый сійӧ зіля отсасис восьтыны да туявны мыжсӧ, эрдӧдны да уголовнӧя преследуйтны мыж вӧчысь мукӧд соучастниксӧ, мый мыйкӧ мында ас кӧсйӧм серти бергӧдіс эмбур серти ущербсӧ, мый артмис мыж вӧчигӧн, мукӧд вӧчӧмтор, мый отсӧгӧн вештіс потерпевшӧйлы вӧчӧм лёкторсӧ, мый петкӧдчис прӧща корӧмӧн, сійӧ, мый ёрдӧ сюрӧмалӧн эмӧсь хроническӧй висьӧмъяс, сылӧн эм боевӧй тышъясын участвуйтысьлӧн да ветеранлӧн статус, а сідзжӧ эмӧсь наградаяс; А.С. Мишаринлысь: мый сійӧ шуис асьсӧ мыжаӧн, мый сійӧ зіля отсасис восьтыны да туявны мыжсӧ, эрдӧдны да уголовнӧя преследуйтны мыж вӧчысь мукӧд соучастниксӧ, мукӧд вӧчӧмтор, мый отсӧгӧн вештіс потерпевшӧйлы вӧчӧм лёкторсӧ, мый петкӧдчис прӧща корӧмӧн, шуӧма асьсӧ мыжаӧн, сылӧн эмӧсь хроническӧй висьӧмъяс, сылӧн эм боевӧй тышъясын участвуйтысьлӧн да ветеранлӧн статус.

Кутшӧмкӧ лоӧмторъяс, кутшӧмъяс кокньӧдӧны мыждӧмсӧ, кутшӧмъясӧс ёрд оланпас торкалӧмӧн абу босьтӧма тӧд вылӧ, мыждӧмаяс серти абуӧсь.

**Мыждӧм В.С. Колупаевлӧн доводъясыс сы серти, мый сійӧ вуджӧдӧма сьӧм, «Спасибо» бонусъяс, сы лыдын челядьлы отсӧг сетан фондъясӧ, оз лоны подулӧн вежны приговорсӧ да чинтыны сылы индӧм мыждӧмсӧ.**

**Мыждӧмсӧ сьӧктӧдан ло**ӧмторйӧн В.С. Колупаевлӧн, А.А. Кетовлӧн да А.С. Мишаринлӧн вӧчӧмторъясын РФ УК 63 ст. 1 ю. «в» п. подув вылын ёрд индӧма сійӧс, мый мыжсӧ вӧчӧма водзвыв сёрнитчӧм серти котырӧн.

Тайӧ юкӧнын ёрдлысь кывкӧртӧдъяссӧ колана ногӧн мотивируйтӧма приговорын.

Таысь кындзи м**ыждӧмсӧ сьӧктӧдан ло**ӧмторйӧн В.С. Колупаевлӧн да А.А. Кетовлӧн вӧчӧмторъясын ёрд индӧма выльысь мыж вӧчӧмсӧ.

Ёрдлысь кывкӧртӧдъяссӧ сы йылысь, мый РФ УК 64, 53.1, 73 ст. вӧдитчӧмӧн мыждӧмаяслы мыждӧмсӧ индӧм вылӧ, а сідзжӧ вӧчӧм мыжлысь категориясӧ РФ УК 15 ст. 6 ю. подув вылын вежӧм вылӧ подувъясыс абуӧсь, сідзжӧ мотивируйтӧма приговорын да найӧ стӧчӧсь.

Делӧлысь збыльвывса лоӧмторъяссӧ да В.С. Колупаев да А.А. Кетов йылысь тӧдмӧгъяссӧ тӧд вылӧ босьтӧмӧн ёрд подулалӧмӧн эз аддзы подувсӧ РФ УК 68 ст. 3 ю. серти налы мыждӧмсӧ индӧм вылӧ.

Быд мыждӧма серти мыж вештан учреждениелысь сикассӧ ёрдӧн индӧма стӧча, РФ УК 58 ст. 1 ю. серти.

Вещественнӧй доказательствояс серти юалӧмсӧ сы серти, мый колӧ накӧд вӧчны, ёрд решитіс урчитӧм корӧмъяс серти.

Мыждан мера, стража улын видзан кадсӧ вӧля мырддян кадколастӧ пыртӧм йылысь юалӧмъяс серти РФ УК 72 ст. пӧрадокын ёрдӧн примитӧм помшуӧмъяссӧ мотивируйтӧма.

Такӧд ӧттшӧтш апелляционнӧй тшупӧда ёрд лыддьӧ, мый колӧ вежны ёрдлысь приговорсӧ татшӧм подувъяс серти.

Ёрдӧн урчитӧма, мый ёрдлысь приговорсӧ индытӧдз мыждӧм В.С. Колупаев да А.А. Кетов бергӧдісны потерпевшӧй О.К. Лавриклы материальнӧй ущерблысь юкӧнсӧ 1000 шайт да 5000 шайт лӧсялӧмӧн. Апелляционнӧй тшупӧда ёрдлы сідзжӧ сетӧма тӧдмӧгъяс сы йылысь, мый мыждӧм А.А. Кетовлӧн рӧдвужыс бергӧдісны мыж вӧчӧм вӧсна артмӧм ущерблысь кольӧм юкӧнсӧ 13 000 шайт мындаын. Татшӧм ногӧн, ӧнія кадӧ мыж вӧчӧм вӧсна ставнас 18 900 шайт вылӧ артмӧм ущербсӧ бергӧдӧма тырвыйӧ. Тайӧ лоӧмторсӧ РФ УК 61 ст. 1 ю. «к» п. серти апелляционнӧй тшупӧда ёрд лыддьӧ А.А. Кетовлысь мыждӧмсӧ кокньӧдысь лоӧмторйӧн, мый кокньӧдӧ сылы индӧм мыждӧмсӧ.

Сы вӧсна, мый потерпевшӧй О.К. Лавриклы ущерб бергӧдӧмсӧ эскӧдӧма, гражданскӧй иск юкӧнын ёрдлысь помшуӧмсӧ колӧ дугӧдны, а потерпевшӧй О.К. Лавриклӧн иск серти производствосӧ – дугӧдны.

Приговорӧ мукӧд вежсьӧм пыртан подувъясыс абуӧсь.

Гижӧмтор подув вылын да РФ УПК 389.13, 389.15, 389.20, 389.28 ст. ст. вылӧ мыджсьӧмӧн апелляционнӧй тшупӧда ёрд

**ШУИС:**

Василий Сергеевич Колупаев, Антон Алексеевич Кетов, Артем Сергеевич Мишарин серти Коми Республикаын Сыктывкарлӧн карса ёрдлысь 2023 во ӧшым тӧлысь 14 лунся приговорсӧ вежны.

Лыддьыны РФ УК 61 ст. 1 ю. «к» п. серти А.А. Кетовлы мыждӧмсӧ кокньӧдысь лоӧмторйӧн мыж вӧчӧм вӧсна артмӧм эмбур серти ущербсӧ ас кӧсйӧмӧн бергӧдӧм.

Кокньӧдны РФ УК 167 ст. 2 ю. серти А.А. Кетовлы индӧм мыждӧмсӧ 1 во 8 тӧлысьӧдз вӧля мырддьӧм вылӧ.

Киритны потерпевшӧй О.К. Лавриклысь гражданскӧй иск мыйкӧ мында могмӧдӧм йылысь ёрдлысь помшуӧмсӧ, дугӧдны сы серти производствосӧ.

Мукӧд юкӧнын В.С. Колупаев, А.А. Кетов да А.С. Мишарин серти тайӧ жӧ приговорсӧ кольны вежтӧг, а апелляционнӧй норасьӧмъяссӧ – могмӧдтӧг.

Ставладорыс вермӧны обжалуйтны апелляционнӧй шуӧмсӧ РФ УПК 47.1 юрпасӧн урчитӧм пӧрадокын сійӧс индан лунсянь квайт тӧлысь чӧжӧн, а мыждӧмаяслы, кодъясӧс видзӧны стража улын, – ёрдлӧн помшуӧмлысь копия сетан лунсянь тайӧ жӧ кадколастӧ, медводдза тшупӧда ёрд пыр ӧтувъя юрисдикцияа коймӧд кассационнӧй ёрдӧ норасьӧм сетӧмӧн.

Мыждӧмаяс вермӧны ходатайствуйтны кассационнӧй тшупӧда ёрдӧн уголовнӧй делӧ видлалӧмын участвуйтӧм йылысь.

Веськӧдлысь О.В. Коновалова

Перевод выполнил переводчик:

\_\_\_\_\_\_\_\_\_\_\_/Габова Е.И. \_\_\_\_\_\_\_\_\_\_\_\_\_

дата